钦定古今图书集成/明伦汇编/氏族典/第497卷 > 《四川总志》 > 邓艾
## 钦定古今图书集成/明伦汇编/氏族典/第497卷 > 《四川总志》 > 邓艾

按《魏志邓艾传》：“艾字士载，义阳棘阳人。以口吃，不得
作干佐，后为典农纲纪，上计吏，因使见太尉司马宣
王，宣王奇之，辟为掾，迁尚书郎，后迁城阳太守，又迁
兖州刺史。高贵乡公即位，封方城亭侯。甘露元年，以
为镇西将军，督陇右诸军事，迁征西将军。四年，诏诸
军征蜀，艾欲因平蜀之势以乘吴。锺会等白艾所作
悖逆”，诏槛车征艾。艾父子既囚锺会，至成都，先送艾，
然后作乱。会死，艾本营将士出，艾槛车迎还。监军卫
瓘遣田续等讨艾，遇于绵竹，斩之。子忠与艾俱死。